Flemming Oppfeldt (V), 2003-11-07:
SF foreslår, at vi skal afskaffe grundtakstmodellen i 2004.
Venstre kan ikke støtte dette forslag.
På den måde skulle vi sikre, at det bliver den helt rigtige musik, der bliver bestilt, og at orkesteret har den rigtige størrelse.
Det betyder, at der nu bliver klare snitflader mellem dem, der bestiller det sociale arbejde, og dem, der betaler for det.
Det betyder, at der på længere sigt vil komme mere styr på udgifterne, fordi kommunerne vil satse på et mere varieret udbud af f.eks. anbringelsessteder.
Grundtakstmodellen, eller skal vi kalde det den kommunale egenfinansieringsmodel, har jo kun virket fra den 1. januar 2002.
Det første år er altid det vanskeligste.
Mange ting vil gå galt i starten, når man indleder en reform, som flytter mange milliarder kroner.
Jeg kender ikke en eneste stor reform, som har været uden visse fødselsvanskeligheder.
Men det er et typisk træk i Socialministeriets bedømmelse af situationen i de forskellige amter og kommuner, at der netop ikke er noget typisk træk.
Nogle steder er der blevet mere bureaukrati, men ikke alle steder.
Nogle steder er ventetiden blevet længere, men ikke alle steder.
Det vil sige, at ligesom der er sket uheld, så er der også sket nogle gode ting.
Det tyder på, at der findes gode erfaringer, som vi kan trække på i år og til næste år.
Noget tyder også på, at der som følge af grundtakstmodellens indførelse satses mere på det forebyggende arbejde.
Reformen betyder, at amter og kommuner får et bedre samspil end tidligere til gavn for borgerne.
Kommunerne får bedre mulighed for at diskutere den rette behandling af den enkelte borger, fordi kommunen ikke bare vælger behandlingsform i blinde og kan sende regningen videre til amtet.
SF kritiserer bureaukratiet i amterne og kommunerne, men sagen er jo netop, at der er brug for en oprustning og et kvalitetsløft i sagsbehandlingen i de mere tunge sociale sager.
Det er jo ikke bare en hyldevare.
De ekstra personer, der nu er beskæftiget med sagsbehandlingstiden, kan også betragtes som en god investering i fremtiden.
SF kan ikke kritisere kommunerne for mangelfuld sagsbehandling og så samtidig anklage dem for at tage reformen alvorligt og opruste på dette område.
Jeg er fuldt ud klar over, at SF ikke gik ind for denne reform, men det er en kendt sag, at den skulle løbe i et par år, eventuelt med justeringer undervejs, og dernæst skulle der så komme en bedømmelse, det vil sige, at der eventuelt skal foretages en revision af loven til næste år. Det har SF da hele tiden vidst.
Hertil kommer, at siden reformens vedtagelse er der nedsat en strukturreformkommission, som skal se på opgaveløsningen mellem stat, amter og kommuner og nødvendigheden af de forskellige led i forhold til kravet om en god opgaveløsning til fordel for borgerne.
Om et par måneder foreligger der så et oplæg fra denne kommission, og køreplanen vil sandsynligvis være, at debatten vil gå lystigt frem mod foråret, og at vi til næste efterår kan lovgive om den fremtidige struktur i Danmark.
Det er en lovgivning, som skal træde i kraft sandsynligvis den 1. januar 2006.
Der er ingen tvivl om, at denne lovgivning vil påvirke hele dette område, som vi drøfter i dag, uanset hvordan strukturen bliver.
Jeg tror, det ville være et godt bud, at en bestemt type opgaver skal løses af den samme myndighed, og dermed er det en oplagt mulighed, at hele området vil overgå til kommunerne, og dermed vil der ikke længere være nogen konflikt i forhold til amterne.
Det vil jo derfor være meget uhensigtsmæssigt at flytte hele reformen fra 2002 tilbage til den gamle form her i 2004 og dernæst flytte det hele igen den 1. januar 2006.
Derfor virker forslaget fra SF meget uigennemtænkt.